Laki kaupunkien osanotosta poliisilaitosten menoihin
Suomen asetuskokoelma 221/1931.

L a k i

kaupunkien osanotosta poliisilaitosten menoihin.

Annettu Helsingissä, 27 päivänä kesäkuuta 1931.

___

Eduskunnan päätöksen mukaisesti säädetään täten:

1 §.

Poliisihoidosta kaupungeissa huolehtii valtio.

2 §.

Niihin rahallisiin menoihin, jotka valtio kaupunkien poliisilaitosten ylläpitämiseksi suorittaa, kaupungit ovat velvolliset kukin kohdaltaan ottamaan osaa yhdellä kolmanneksella.

Tämän osuuden kaupungit suorittavat poliisilaitosten vuositilinpäätösten perusteella viimeistään seuraavan vuoden heinäkuun kuluessa.

3 §.

Paitsi 2 §:ssä mainittujen rahaosuuksien suorittamista kaupungit ovat velvolliset antamaan kaupungin poliisilaitokselle sen eri tarpeita varten tarkoituksenmukaiset huoneistot lämpöineen, valoineen, siivouksineen ja huonekaluineen ynnä sen lisäksi suorittamaan pidätettyjen henkilöiden ylläpidosta aiheutuvat kustannukset sekä hankkimaan pidätetyille henkilöille ja poliisimiehistölle lääkärinhoidon.

4 §.

Tarkemmat säännökset tämän lain soveltamisesta annetaan asetuksella.

5 §.

Tämä laki tulee voimaan 1 päivänä tammikuuta 1932.

Helsingissä, 27 päivänä kesäkuuta 1931.

Tasavallan Presidentti

P. E. SVINHUFVUD.

Sisäasiainministeri Ernst von Born.

Katso myös
 Laki kaupunkien osanotosta poliisilaitosten menoihin annetun lain muuttamisesta

Kunnallislainsäädäntö
Poliisilainsäädäntö